b'\n_START_ARTICLE_\nFranjeva\xc4\x8dki samostan sv. Luke u Jajcu\n_START_SECTION_\nPovijest\n_START_PARAGRAPH_\nFranjevci su ovaj samostan i susjednu crkvu po\xc4\x8deli graditi pod konac turske vladavine. Samostan su gradili od 1877. godine. Gradnja je nastavljena poslije austro-ugarskog zaposjedanja i potrajala je do 1885. godine. Te je godine samostan pravno uspostavljen. Obnovljen je temeljito u razdoblju 1934.-35. godine, po projektu poznatog Karla Pa\xc5\x99ika (Par\xc5\xbeika). Arhitektonski izgled znatno je pobolj\xc5\xa1an, ukrasne kamene dogradnje dale su nove crte \xc5\xa1to ga je osobito uljep\xc5\xa1alo. Nakon drugog svjetskog rata jugokomunisti\xc4\x8dke vlasti oduzele su jedan dio samostanskih prostorija. Prostorije su poslije vra\xc4\x87ene. Nova obnova bila je 1973. godine. Samostan je obnovljen izvana. Za srpske okupacije znatno je razoren grad, uni\xc5\xa1tena ve\xc4\x87ina kulturnih spomenika i vjerskih objekata, \xc5\xa1to nije zaobi\xc5\xa1lo ni samostan sv. Luke. U velikosrpskoj agresiji dio samostana uz crkvu je sru\xc5\xa1en.  Crkvu Uznesenja BDM su sru\xc5\xa1ile do do temelja i ostala je hrpa ru\xc5\xa1evina. Od ru\xc5\xa1enja samostanske i \xc5\xbeupne crkve Uznesenja Bla\xc5\xbeene Djevice Marije, netragom je nestao veliki dio muzejskih izlo\xc5\xbeaka, umjetnina, knjiga i arhiva iz samostana._NEWLINE_Grad su nakon tri godine srpske okupacije oslobodile snage HV i HVO. Stanovni\xc5\xa1tvo se vratilo u grad. Franjevci su se vratili me\xc4\x91u prvima. Pastoral se odvijao u te\xc5\xa1kim uvjetima, u prizemlju osnovne \xc5\xa1kole. Ondje su slavili svete mise i dijelili sakramente sljede\xc4\x87ih pet godina. Obnova samostana zapo\xc4\x8dela je 1995. i trajala je nekoliko godina. Susjedna crkva Uznesenja BDM \xc4\x8dekala je na obnovu nekoliko godina vi\xc5\xa1e._NEWLINE_Samostan krase umjetnine starije i novije provenijencije. Od starijih slika istaknuta je slika italogr\xc4\x8dkog majstora iz 17. stolje\xc4\x87a, a od suvremenih to su djela akademskog slikara Mirka \xc4\x8curi\xc4\x87a iz Sarajeva. Slike su ra\xc4\x91ene u frizu. U samostanskoj riznici navlastito se kulturno-povijesnim i umjetni\xc4\x8dkim zna\xc4\x8denjem isti\xc4\x8du predmeti prakti\xc4\x8dne crkvene namjene.\n_START_SECTION_\nMuzejska zbirka\n_START_PARAGRAPH_\nU samostanu se nalazi mala muzejska zbirka. Bogata je spomenicima iz antike, starokr\xc5\xa1\xc4\x87anskog doba, srednjeg vijeka, zatim mala etnografska zbirka, bogata knji\xc5\xbenica s djelima iz povijesti, filozofije, teologije, knji\xc5\xbeevnosti, mno\xc5\xa1tvo \xc4\x8dasopisa i listova iz austro-ugarskog i novijeg doba, vrijedni rukopisi i mati\xc4\x8dne knjige.'